DA: 'Eskom vra kwytskelding vir sy kernkragtender' | Netwerk24
DA: 'Eskom vra kwytskelding vir sy kernkragtender'
20 April 2017 14:27
Die DA beweer Eskom het by die nasionale tesourie se verkrygingshoof aansoek gedoen om van sekere verkrygingsprosedures kwytgeskeld te word om sy kernkragtender te versnel.
Gordon Mackay, DA-woordvoerder oor energie, sê sy party het betroubaar verneem dat Eskom gevra het om kwytgeskeld te word van die standaard vir infrastruktuurverkryging en leweringsbestuur (SIPDM) – 'n voorgeskrewe standaardprosedure vir verkrygings deur die staat.
Mackay sê dit is 'n poging om die kernkragbouprogram te versnel, maar "om oorhaastig deur die verkrygingsproses te jaag, is eenvoudig onaanvaarbaar en die DA sal enige poging om dit te doen, teenstaan".
Volgens hom gaan die DA parlementêre vrae rig om te bevestig of Eskom wel vir kwytskelding gevra het, om vas te stel presies wat die aard van die kwytskelding is en om te vra of die aansoek toegestaan is en, indien wel, op watter grondslag.
Die DA wil ook 'n aansoek ingevolge die Wet op die Bevordering van Toegang tot Inligting (Paia) indien om afskrifte te kry van al die relevante korrespondensie tussen Eskom en die verkrygingshoof rakende die aansoek.
Volgens die DA se bronne blyk dit Eskom wil kwytskelding hê van die vereiste om 'n volledige lewensvatbaarheidsraming vir sy voorgestelde kernkragbouprogram te voorsien.
Ten tyde van publikasie het Eskom nog nie op navrae gereageer nie.
Die SIPDM spruit uit aanbevelings deur die Nasionale Beplanningskommissie en is 'n instruksie ingevolge art. 76 van die Wet op die Bestuur van Openbare Finansies, blyk uit 'n dokument van die tesourie.
Dit is van toepassing op alle nasionale en provinsiale staatsdepartemente, enige openbare onderneming wat in bylae 1, 2 en 3 van die wet genoem word en enige staatsonderneming wat infrastruktuurprojekte namens 'n ander staatsonderneming aanpak.
Dis daarop gemik om seker te maak die voorsieningsketting vir die verkryging en lewering van infrastruktuurprojekte bied waarde vir geld en goeie diens.